**PREDKLADACIA SPRÁVA**

Ministerstvo práce, sociálnych vecí a rodiny Slovenskej republiky predkladá ako iniciatívny materiál návrh zákona, ktorým sa mení a dopĺňa zákon č. 453/2003 Z. z. o orgánoch štátnej správy v oblasti sociálnych vecí, rodiny a služieb zamestnanosti a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

K vypracovaniu predmetného návrhu zákona sa pristupuje v súvislosti s plnením úloh vyplývajúcich z Národnej stratégie na ochranu detí pred násilím schválenej uznesením vlády Slovenskej republiky č. 474 z 11. októbra 2017 (strategický cieľ č. 1 „*vytvorenie národného koordinačného rámca pre riešenie násilia páchaného na deťoch“)*.

Navrhovaná právna úprava zakotvenia Ministerstva práce, sociálnych vecí a rodiny Slovenskej republiky ako ústredného orgánu štátnej správy pre koordináciu štátnej politiky v oblasti ochrany detí pred násilím a koordináciu plnenia úlohy v tejto oblasti, má za cieľ posilniť právnu istotu v rámci uskutočňovania vzájomnej spolupráce a súčinnosti subjektov pôsobiacich v oblasti ochrany detí pred násilím a zachovať dynamiku a kontinuitu tvorby a realizácie systémových opatrení, ktoré zabezpečia zlepšenie prístupu ku kvalitným službám pomoci pre deti ohrozené násilím v rámci celého územia Slovenskej republiky.

Predkladaný návrh zákona predpokladá pozitívne sociálne vplyvy a nezakladá vplyv na verejné financie. Návrh zákona nebude mať vplyv na podnikateľské prostredie, informatizáciu spoločnosti, vplyvy na manželstvo, rodičovstvo a rodinu, ani vplyv na životné prostredie a na služby verejnej správy pre občana .

Účinnosť predkladanej právnej úpravy sa navrhuje od 1. novembra 2019, čím sa zohľadňuje predpokladaná dĺžka legislatívneho procesu a potrebná legisvakačná doba.

Návrh zákona bol predmetom medzirezortného pripomienkového konania a na rokovanie sa predkladá bez rozporov.